<classify> Simba tayari imetinga fainali ya Kombe la FA ambapo itacheza na Mbao mwishoni mwa mwezi huu, pia inapambana na mahasimu wao Yanga katika kuwania ubingwa wa Ligi Kuu ya Bara. Akizungumza na gazeti hili jana, Aveva alisema walichopanga kufanya ni kutimiza mahitaji yote ya benchi la ufundi lakini pia kulipa kwa wakati mishahara na posho za wachezaji wao ili wacheze kwa kujitolea na kupata kile walichokusudia.Kuna uwezekano mkubwa wa kushinda mataji mawili msimu huu kulingana na nafasi tulizopo kwenye michuano hiyo kwa kulizingatia hilo ndiyo tumeamua kuongeza umakini kwa kuhakikisha wachezaji wetu wanacheza bila mawazo kwa kuwalipa posho zao zote pamoja na kulitimizia benchi la ufundi mahitaji yake muhimu, alisema Aveva.Rais huyo alisema mataji yote ni muhimu kwa timu yao baada ya kupita kipindi kirefu bila mafanikio yoyote kwenye ligi na hata michuano ya FA, hivyo wamejipanga kuhakikisha hawapotezi wanaitumia vizuri nafasi hiyo.Alisema kwa maandalizi wanayofanya anaamini hakuna kitakachoshindikana kwani kila mmoja wao ndani ya timu anatambua umuhimu wa kubeba mataji hayo mawili kutokana na ukame ambao umeiandama timu yao kwa misimu mitatu iliyopita. Aveva amewataka mashabiki wa timu hiyo kuongeza umoja na mshikamano kipindi hiki na kuipa sapoti timu hiyo itimize malengo yao ya kutwaa mataji mawili msimu huu.  <topic>: MICHEZO 